Riżoluzzjoni tal-Parlament Ewropew tal- 10 ta’ Mejju 2011 li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija Ewropea għas-Sustanzi Kimiċi għas-sena finanzjarja 2009



Official Journal L 250 , 27/09/2011 P. 0151 - 0153



Riżoluzzjoni tal-Parlament Ewropew tal- 10 ta’ Mejju 2011 li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija Ewropea għas-Sustanzi Kimiċi għas-sena finanzjarja 2009 IL-PARLAMENT EWROPEW, wara li kkunsidra l-kontijiet annwali definittivi tal-Aġenzija Ewropea għas-Sustanzi Kimiċi għas-sena finanzjarja 2009, wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea għas-Sustanzi Kimiċi għas-sena finanzjarja 2009, flimkien mat-tweġibiet tal-Aġenzija [1], wara li kkunsidra r-rakkomandazzjoni tal-Kunsill tal- 15 ta’ Frar 2011 (05892/2011 — C7-0052/2011), wara li kkunsidra l-Artikolu 276 tat-Trattat KE u l-Artikolu 319 tat-Trattat dwar il-Funzjonament tal-Unjoni Ewropea, wara li kkunsidra r-Regolament tal-Kunsill (KE, Euratom) Nru 1605/2002 tal- 25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej [2], u b’mod partikolari l-Artikolu 185 tiegħu, wara li kkunsidra r-Regolament (KE) Nru 1907/2006 tal-Parlament Ewropew u tal-Kunsill [3] li jistabbilixxi Aġenzija Ewropea għas-Sustanzi Kimiċi, u b’mod partikulari l-Artikolu 97 tiegħu, wara li kkunsidra r-Regolament tal-Kummissjoni (KE, Euratom) Nru 2343/2002 tad- 19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej [4] u b’mod partikulari l-Artikolu 94 tiegħu, wara li kkunsidra l-Artikolu 77 u l-Anness VI tar-Regoli ta’ Proċedura tiegħu, wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A7-0127/2011), A. billi l-Qorti tal-Awdituri ddikjarat li kisbet assigurazzjonijiet raġonevoli li l-kontijiet annwali għas-sena finanzjarja 2009 huma affidabbli u li t-transazzjonijiet sottostanti huma legali u regolari; B. billi l-2009 kienet it-tieni sena li fiha kienet operattiva l-Aġenzija Ewropea għas-Sustanzi Kimiċi; C. billi fil- 5 ta’ Mejju 2010 l-Parlament ta l-kwittanza lid-Direttur Eżekuttiv tal-Aġenzija għall-implimentazzjoni tal-baġit tal-Aġenzija għas-sena finanzjarja 2008 [5], u fir-riżoluzzjoni tiegħu li akkumpanjat id-deċiżjoni ta’ kwittanza, fost affarijiet oħra: - ġibed l-attenzjoni għall-fatt li l-Qorti tal-Awdituri enfasizzat id-dewmien fl-attivitajiet operazzjonali kkawżat mid-diffikultajiet fl-implimentazzjoni tas-sistema tal-IT u min-nuqqas ta’ persunal ikkwalifikat; - esprima s-sodisfazzjon tiegħu bl-ewwel sena ta’ operazzjoni b’suċċess tal-Aġenzija, li għal maniġment baġitarju tagħha fl-2007 kienet responsabbli l-Kummissjoni (DĠ Intrapriża u Industrija), D. billi l-baġit tal-Aġenzija għall-2009 kien ta’ EUR 70400000, li huwa żieda ta’ 6 % fuq is-sena finanzjarja 2008, 1. Jinnota li l-Aġenzija kienet iffinanzjata fl-2008 minn sussidju Komunitarju ta’ EUR 62200000 skont l-Artikolu 185 tar-Regolament Finanzjarju, u fi kwantità minuri, minn pagamenti mill-industrija għal reġistrazzjonijiet ta’ sustanzi kimiċi skont ir-Regolament REACH (Regolament (KE) Nru 1907/2006, 2. Jisħaq dwar il-fatt li l-introjtu tal-Aġenzija fl-2009 kien ġej prinċipalment mis-sussidju ta’ kull sena mill-baġit ġenerali tal-Unjoni, li żdied b’EUR 4000000 miljuni meta mqabbel mal-2008 (EUR 62600000 miljun) u mill-introjtu ġġenerat mill-miżati ta’ EUR 2200000 miljuni; jinnota li l-introjtu mill-miżati REACH IT jidħol mill-kumpaniji oġġett għar-reġistrazzjoni u n-notifika skont ir-Regolament REACH; 3. Josserva li ż-żieda taħt it-Titolu 3 — Nefqa Operazzjonali hija dovuta l-aktar għaż-żieda fil-kostijiet tal-iżvilupp tas-software, billi kienu meħtieġa investimetni kbar għat-titjib tal-arkitettura tas-sistema REACH IT u għall-iżvilupp ulterjuri ta’ għodda komprensiva ta’ valutazzjoni tas-sigurtà kimika/rapport tas-sigurtà kimika; 4. Jieħu nota, f’dan il-kuntest, li l-Aġenzija ttrasferiet 29 % tal-approprijazzjonijiet totali (EUR 20000000 miljun) minħabba li l-kuntratti għal proġetti ewlenin marbutin mat-tħejjija għall-ewwel skadenza tar-reġistrazzjoni ma kinux konklużi sa għeluq l-2009; jirrakkomanda li l-proporzjon ta’ trasferimenti titnaqqas ħalli jkun irrispettat il-prinċipju tal-annwalità; Rendiment 5. Jifraħ lill-Aġenzija talli, f’tabella annessa mar-Rapport 2009 tal-Qorti tal-Awdituri, qabblet l-operazzjonijiet li saru fl-2009 ma’ dawk tal-2008 sabiex ippermettiet lill-awtorità tal-kwittanza tevalwa b’mod iktar effettiv ir-rendiment tagħha minn sena għall-oħra; jinnota li l-Aġenzija żiedet in-numru ta’ dossiers ta’ reġistrazzjoni kkompletati (500 fl-2009 u 70 fl-2008) u n-numru ta’ talbiet għall-informazzjoni (1000 fl-2009 u 250 fl-2008); jinnota wkoll żieda kemm fin-numru ta’ kontrolli tal-konformità kkompletati (14 fl-2009 u 1 fl-2008) u n-numru ta’ proposti għall-klassifikazzjoni u ttikkettar armonizzati (30 fl-2009 u 14 fl-2008); 6. Jesprimi s-sodisfazzjon tiegħu bit-tieni sena ta’ operazzjoni b’suċċess tal-Aġenzija, li għal maniġment baġitarju tagħha fl-2007 kienet responsabbli l-Kummissjoni (DĠ Intrapriża u Industrija), jenfasizza, b’mod partikulari, li t-twaqqif bla xkiel u relattivament rapidu tal-Aġenzija huwa dovut l-iktar għall-appoġġ effettiv ipprovdut mid-Direttorat-Ġenerali fejn oriġinat, skambji ta’ esperjenza ma’ aġenziji oħra simili u l-għoti ta’ appoġġ qawwi mill-pajjiż ospitanti; 7. Jilqa’ l-inizjattivi tal-Aġenziija għat-titjib tal-proċeduri li tuża biex tiffoka fuq il-klijent u tagħtih ir-risposti tagħha; jifraħ, b’mod partikolari, lill-Aġenzija talli wettqet stħarriġ tal-partijiet interessati fl-2009 u talli żiedet l-attivitajiet ta’ għajnuna għall-industrija (bħal pereżempju li toffri servizz ta’ pariri bit-telefown għar-reġistranti ewlenin, workshops, laqgħat tan-netwerk, konsultazzjonijiet pubbliċi, eċċ); 8. Jitlob lill-Qorti tal-Awdituri twettaq verifika ta’ prestazzjoni fir-rigward tal-Aġenzija; Approprjazzjonijiet ittrasferiti 9. Jistieden lill-Aġenzija sabiex tiżviluppa aktar l-ippjanar u l-monitoraġġ tal-akkwist pubbliku u l-eżekuzzjoni tal-baġit tagħha sabiex tnaqqas il-proporzjon ta’ approprjazzjonijiet li jkunu ttrasferiti għas-sena ta’ wara; jinnota, fil-fatt, li l-Qorti tal-Awdituri rreġistrat trasferiment għas-sena ta’ wara ta’ EUR 20000000 (29 % tal-approprjazzjonijiet) għas-sena baġitarja 2010, li madwar 88 % minnu jikkorrispondi għal attivitajiet li għadhom ma kinux implimentati (jew, f’xi każijiet, prodotti li ma waslux) fl-aħħar tas-sena; jirrimarka, barra minn hekk, li 5 % tal-approprjazzjonijiet (EUR 3000000) kienu kkanċellati; 10. Jilqa’, madankollu, l-impenn tal-Aġenzija biex għall-2010 tnaqqas it-trasferiment tal-approprjazzjonijiet ta’ impenn taħt l-20 % u tillimita l-approprjazzjonijiet ikkanċellati għal livell ħafna iktar baxx meta mqabbel mal-2008; jistieden, għalhekk, lill-Aġenzija biex tinforma lill-awtorità tal-kwittanza dwar l-iżviluppi f’din il-kwistjoni; Riżorsi umani 11. Jinnota li n-numru totali ta’ postijiet fit-tabella tal-persunal żdied b’47 % meta mqabbel mal-2008; jilqa’ l-fatt li sal-aħħar tas-sena l-Aġenzija wettqet 90 % tax-xogħol li kellha tagħmel rigward it-tabella tal-persunal; ifakkar, madankollu, li hu importanti li l-Aġenzija tibqa’ timmonitorja l-implimentazzjoni tal-baġit u tal-pjan ta’ reklutaġġ tagħha; Il-verifika interna 12. Jifraħ lill-Aġenzija talli waqqfet kapaċita tal-verifika interna (IAC) bi rwol tat-tmexxija tal-verifiki interni u li tagħti pariri lid-Direttur Eżekuttiv dwar is-sistemi ta’ ġestjoni u ta’ kontroll tar-riskju billi tagħti opinjonijiet u rakkomandazzjonijiet indipendenti; 13. Jirrikonoxxi li s-Servizz ta’ Verifika Interna (IAS) issottometta l-pjan ta’ verifika strateġika finali tiegħu għall-2010-2012 fl- 1 ta’ Diċembru 2009 (tliet snin fuq bażi kontinwa u permezz ta’ aġġornament annwali); jistieden, għalhekk, lid-Direttur Eżekuttiv tal-Aġenzija biex jinforma lill-awtorità tal-kwittanza dwar il-kontenut ta’ dan il-pjan ta’ verifika; 14. Jistieden lill-Aġenzija biex tinforma lill-awtorità tal-kwittanza dwar il-passi meħuda għat-titjib tas-sistema ta’ kontroll tagħha bit-tisħiħ taċ-ċirkwiti finanzjarji, tal-flussi tax-xogħol, tal-verifiki, tal-pjanijiet ta’ azzjoni, u tal-evalwazzjonijiet tar-riskju tagħha; 15. Iħeġġeġ lill-Aġenzija biex effettivament tiżgura li: - il-komponenti kollha għal deċiżjonijiet ta’ finanzjament ikunu stabbiliti (eż. formati standard għall-Programm ta’ Ħidma Annwali u d-deċiżjonijiet finanzjarji tagħha), - l-informazzjoni meħtieġa f’kull livell ġewwa l-organizzazzjoni tkun iddefinita u indirizzata kif suppost, - il-programm ta’ ħidma annwali juri r-riżorsi kollha disponibbli permezz tal-baġit, - id-dokumentazzjoni tal-proċeduri finanzjarji u l-listi ta’ kontroll ikunu iffinalizzati u aġġornati; 16. Rigward l-osservazzjonijiet l-oħra li jakkumpanjaw id-Deċiżjoni tiegħu dwar il-kwittanza, li huma ta’ natura orizzontali, jirreferi għar-riżoluzzjoni tal- 10 ta’ Mejju 2011 [6] dwar il-prestazzjoni, il-ġestjoni finanzjarja u l-kontroll tal-aġenziji. [1] ĠU C 338, 14.12.2010, p. 34. [2] ĠU L 248, 16.9.2002, p. 1. [3] ĠU L 396, 30.12.2006, p. 1. [4] ĠU L 357, 31.12.2002, p. 72. [5] ĠU L 252, 25.9.2010, p. 146. [6] Test adottati, P7_TA(2011)0163 (Ara paġna 269 ta’ dan il-Ġurnal Uffiċjali). --------------------------------------------------